钦定古今图书集成/明伦汇编/官常典/第798卷 > 李质
## 钦定古今图书集成/明伦汇编/官常典/第798卷 > 李质

按《明外史》本传：“质字文彬，德庆人。有材略，博涉文史。
至正末，行省何真辟置麾下。德庆民倡乱，真遣质归，
募兵二万人平之，旁郡多赖其保障。好施予，重文雅。
名士客岭南者，茶陵刘三吾、江右伯颜子中、羊城孙
蕡、建安张智等皆往依焉。洪武元年，大军下广州，质
以城归，随真入见。帝慰劳之，授中书断事。明年，改都”
督府断事，强力执法，丞相、都督咸敬惮之。五年擢刑
部侍郎，进尚书，治狱平恕。遣赈饥山东，御制诗章饯
之。寻出为浙江行省参政。居三年，惠绩著闻。帝念质
老，召还京师。尝入见便殿，访以时政得失，直言无隐。
复起为靖江王府右相。王罪废，质亦坐死。